Rozhodnutie Komisie
zo 17. marca 2004,
o určitých ochranných opatreniach so zreteľom na registrované kone pochádzajúce z Južnej Afriky
[oznámené pod číslom K(2004) 808]
(Text s významom pre EHP)
(2004/262/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991, ktorou sa stanovujú zásady, ktorými sa riadi organizácia veterinárnych kontrol zvierat, ktoré vstupujú do spoločenstva z tretích krajín, a ktorou sa menia a dopĺňajú smernice 89/662/EHS, 90/425/EHS a 90/675/EHS [1], a najmä na jej článok 18 ods. 1,
keďže:
(1) Smernica Rady 90/426/EHS z 26. júna 1990 o veterinárnych podmienkach, ktorými sa riadi pohyb a dovoz koňovitých z tretích krajín [2], stanovuje opatrenia, ktoré sa majú prijať vo vzťahu k ochoreniam afrických koňov.
(2) Veterinárne predpisy pre dočasný vstup a dovoz registrovaných koní z určitých častí Južnej Afriky do spoločenstva sú ustanovené rozhodnutím Komisie 97/10/ES [3].
(3) Bolo ohlásené prepuknutie afrického moru koní, a to u koní držaných v pásme pozorovania afrického moru koní v západnej časti Kapskej provincie a približne 40 km od zóny bez výskytu afrického moru koní ustanovenej v súlade s rozhodnutím 97/10/ES, ktorá je jedinou oblasťou v Južnej Afrike, z ktorej je povolený vývoz koní do iných krajín.
(4) Príslušné veterinárne orgány v Južnej Afrike prijali potrebné opatrenia na zvládnutie ochorenia, vrátane očkovania vnímavých zvierat v okruhu 20 km od miesta prepuknutia nákazy.
(5) Prítomnosť tohto ochorenia v pásme pozorovania v provincii Západné Kapsko môže vytvoriť vážne nebezpečenstvo pre čeľaď koňovitých v spoločenstve; keďže realizácia očkovania v oblasti blízkej k zóne bez výskytu ochorenia navyše znemožňuje ďalšiu regionalizáciu v súlade s právnymi predpismi spoločenstva a medzinárodne prijatými veterinárnymi štandardmi.
(6) Hoci úrady pozastavili všetky vývozy registrovaných koní zo zóny bez výskytu ochorenia do členských štátov, je nevyhnutné prijať ochranné opatrenia na úrovni spoločenstva vo veci dočasného vstupu, tranzitu a dovozu registrovaných koní z Južnej Afriky.
(7) Dočasný vstup, stále dovozy a tranzity registrovaných koní z Južnej Afriky by sa mali pozastaviť. Situácia by sa však mala prehodnotiť s ohľadom na informácie poskytnuté príslušnými orgánmi a na účinok opatrení prijatých na zvládnutie ochorenia.
(8) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty zakazujú dočasný vstup, tranzit a dovozy registrovaných koní pochádzajúcich z Južnej Afriky.
Článok 2
Členské štáty zmenia a doplnia opatrenia, ktoré uplatňujú vo veci dočasného vstupu, dovozov a tranzitu registrovaných koní z Južnej Afriky, aby ich uviedli do súladu s týmto rozhodnutím. Budú o tom informovať Komisiu.
Článok 3
Toto rozhodnutie je adresované členským štátom.
V Bruseli 17. marca 2004